A Bizottság 2380/2001/EK rendelete

(2001. december 5.)

egy takarmány-adalékanyag 10 évre történő engedélyezéséről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 2001/46/EK európai parlamenti és tanácsi irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 4. cikkére,

mivel:

(1) A 70/524/EGK irányelv 2. cikkének aaa) pontja előírja, hogy a kokcidiosztatikumok engedélyezését a forgalomba hozatalért felelős személyhez kell kötni.

(2) A 70/524/EGK irányelv 9. cikke előírja, hogy új anyag csak az irányelv 3a. cikkében megállapított valamennyi feltétel betartása esetén engedélyezhető.

(3) A benyújtott dokumentáció értékelése azt mutatja, hogy a mellékletben ismertetett kokcidiosztatikum az ott feltüntetett állatkategóriánál és feltételekkel alkalmazva megfelel a 70/524/EGK rendelet 3a. cikkében megállapított valamennyi követelménynek: az anyagot ezért az említett feltételekkel engedélyezni kell.

(4) A 70/524/EGK irányelv 9b. cikke előírja, hogy ilyen anyagokra a végleges engedélyezés hatálybalépésétől számított 10 évre kell engedélyt adni.

(5) A dokumentáció értékelése azt mutatja, hogy szükség lehet bizonyos eljárások bevezetésére annak érdekében, hogy az érintett dolgozókat megvédjék az adalékanyag ártalmas hatásaitól. Az ilyen jellegű védelmet azonban a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [3] alkalmazásával kell biztosítani.

(6) A takarmányozási tudományos bizottság kedvező véleményt adott a kokcidiosztatikum állattenyésztésben való alkalmazásának biztonságosságáról és kedvező hatásairól a mellékletben ismertetett feltételek betartása esetén.

(7) Az e rendeletben előírt intézkedések összhangban vannak a Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az e rendelet mellékletében felsorolt, a "kokcidiosztatikumok és egyéb gyógyászati anyagok" csoportjába tartozó adalékanyag takarmány-adalékanyagként való alkalmazása engedélyezett a mellékletben megállapított feltételekkel.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 2001. december 15-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 5-én.

a Bizottság részéről

David Byrne

a Bizottság tagja

[1] HL L 234., 2001.9.1., 55. o.

[2] HL L 270., 1970.12.14., 1. o.

[3] HL L 183., 1989.6.29., 1. o.

--------------------------------------------------

MELLÉKLET

"Az adalékanyag törzskönyvi száma | Az adalékanyag forgalomba hozataláért felelős személy neve és nyilvántartási száma | Adalékanyag (kereskedelmi név) | Összetétel, kémiai képlet, leírás | Állatfaj vagy állatkategória | Maximális életkor | Legkisebb megengedhető tarta- lom | Legnagyobb megengedhető tarta- lom | Egyéb rendelkezések | Az engedélyezés időtartama |

hatóanyag-tartalom a teljes értékű takarmányra vetítve (mg/kg) | hatóanyag-tartalom a teljes értékű takarmányra vetítve (mg/kg) |

Kokcidiosztatikumok és egyéb gyógyászati anyagok |

E 770 | Alpharma AS | Maduramicin-ammónium-alfa 1 g/100 g | Az adalékanyag összetétele: Maduramicin-ammónium-alfa: 1 g/100 g Benzilalkohol: 5 g/100 g Kukoricaszem- és csutkadara: kb. 100 g Hatóanyag: Maduramicin-ammónium-alfa, C47H83O17N, CAS szám: 84878-61-5 Az Actinomadura yumaensis (ATCC 31585) (NRRL 12515) által termelt poliéter-monokarboxilsav ammóniumsója. Rokon szennyezőanyagok: Maduramicin-ammónium-béta: < 10 % | Pulyka | 16 hét | 5 | 5 | A vágást megelőző legalább öt nap során tilos alkalmazni. A használati utasításban feltüntetendő: "Lovakra veszélyes". "Ionofór antibiotikumot tartalmazó takarmány: bizonyos gyógyászati anyagokkal (pl. tiamulinnal) való egyidejű használata ellenjavallt lehet". | 2011.12.15." |

--------------------------------------------------